Folketing
2005-03-17

Her tror jeg altså, hr. Lidegaard lagde mig nogle ord i munden, som jeg bestemt ikke har sagt. Så vil jeg godt lige rette en enkelt misforståelse. Regeringen sender altså ikke kommissærer ud for at tjekke folkeskoler. Det synes jeg lige vi skal skyde ned, for det foregår faktisk ikke og kommer heller ikke til at foregå, så den sammenligning synes jeg sådan set ikke hører til her. Med hensyn til om nogle kommuner vælger at sige, at nu nedprioriterer de standarden, er jeg meget tilhænger af det repræsentative demokrati. Jeg er tilhænger af, at man skifter ud i sin kommunalbestyrelse, hvis man er utilfreds med de prioriteringer, den foretager, og derfor har jeg fuld tiltro til, at også efter at kommunalbestyrelserne har overtaget de 8.000 km vej, vil de gøre det på den bedst mulige måde. De ved nemlig godt, at hvis de ikke gør på det på den bedst mulige måde, kan det være, at de ikke bliver genvalgt, og det synes jeg faktisk giver os en vis sikkerhed for, at kommunens borgere får den service, som de efterspørger. Hvis kommunens borgere siger, at de sådan set er godt tilfredse med, at asfaltlaget kun er så og så tykt, har kommunens borgere forhåbentlig valgt nogle politikere, som vil udføre det. (Kort bemærkning).